F.Quliyev. Təşəkkür edirəm, cənab Sədr. Mən də həm Sizin səsləndirdiyiniz fikirlərlə, həm də həmkarlarımın fikirləri ilə tamamilə razıyam. Hesab edirəm, bu məsələdən biz dərs almalıyıq, ümumiləşdirilmiş bir nəticə də ondan ibarət olur ki, biz parlament adından, təbii, bu qərara rəsmi şəkildə etirazımızı bildirməliyik. Bu yaxınlarda Rusiya Xarici İşlər Nazirliyi rəsmisinin də Azərbaycanın ünvanına söylədiyi fikirlər, indi Avropa təsisatlarının bu cür davranışları onu göstərir ki, biz nə qədər tolerant davransaq da, nə qədər bu məsələnin üstündən keçsək də, ortada bir xristian təəssübkeşliyi vardır. Əslində, Avropa İttifaqı yunan fəlsəfəsinə və xristian əməllərinə söykənən bir klubdur. Almaniya kansleri də dəfələrlə bunu demişdir ki, biz bu xristian klubuna müsəlman dövləti olan Türkiyəni buraxmaq istəmirik və sair. Ona görə bizim özümüz də artıq bu məsələdən dərs alaraq Azərbaycanın maraqları ilə bağlı öz bildiyimiz reseptləri ortaya qoymağa başlamalıyıq.